text: Ці выгадна займацца агародніцтвам? Баюся, мой адказ не будзе надта аб’ектыўным праз маю апантанасць гэтай справай. Але я адказваю: «Так». Гэта спосаб не толькі забяспечыць сябе і сваю сям’ю экалагічна чыстай садавінай і гароднінай, але і зменшыць негатыўнае ўздзеянне гарадскога стрэсу, падтрымліваць добрую фізічную форму і цудоўны настрой.
  
  Мала каму пашанцавала так, як першакурснікам лесагаспадарчага факультэта Беларускага дзяржаўнага тэхналагічнага ўніверсітэта. Гэтую цёплую яркую восень яны праводзяць на практыцы ў Негарэльскім вучэбна-доследным лясгасе. І незвычайная прыгажосць прыроды, якой у горадзе мы можам любавацца толькі па дарозе на працу ці вучобу (і назад), служыць ім шыкоўным убранствам падчас штодзённых заняткаў.
  Пачынаць студэнцкае жыццё ў Негарэлым — даўняя традыцыя лесагаспадарчага факультэта. Тут зрабілі першыя крокі ў прафесію амаль усе кіраўнікі лясной гаспадаркі нашай краіны. А сёння тымі ж сцежкамі ходзяць ужо будучыя ахоўнікі і гаспадары лесу.
  Першая практыка ў Негарэлым — гэта своеасаблівае пасвячэнне ў студэнты, ці нават больш — у прафесію. І, дзе б ні працавалі выпускнікі лесагаспадарчага факультэта, якія б пасады ні займалі, кожнага з іх будуць аб’ядноўваць успаміны пра Негарэлае. Можна сказаць, што ўсе работнікі лясной гаспадаркі крышачку землякі.
  Сёлета Негарэльскі вучэбна-доследны лясгас БДТУ адзначае 70- годдзе. Гэта значыць, што выраслі лясы і сады, пасаджаныя першымі супрацоўнікамі і студэнтамі (якраз той выпадак, калі чым старэйшыя, тым лепшыя). Пры гэтым гаспадарка пастаянна развіваецца і прырастае новымі вучэбнымі плошчамі і тэхнікай. На дадзены момант на тэрыторыі лясгаса выкладчыкамі сумесна са студэнтамі лесагаспадарчага факультэта закладзена больш за 100 доследных аб’ектаў.
  “Якая лясная адукацыя без лясной практыкі? — гаворыць дэкан лесагаспадарчага факультэта Васіль Ярмаловіч. — Негарэльскі вучэбна-доследны лясгас — гэта своеасаблівая прыродная лабараторыя, дзе праходзіць значная частка вучэбнага працэсу (нашы студэнты праводзяць там амаль траціну свайго часу). Галоўная мэта — забяспечыць высокі ўзровень практычнай падрыхтоўкі будучых спецыялістаў лясной гаспадаркі краіны”.
  Навучанне ў Негарэлым штогод праходзіць больш як тысяча студэнтаў — і не толькі лесагаспадарчага, але і шэрага іншых факультэтаў. Напрыклад, прадугледжана практыка для студэнтаў спецыяльнасцей “Лесаінжынерная справа”, “Тэхналогія дрэваапрацоўчых вытворчасцей”, “Машыны і абсталяванне ляснога комплексу” (факультэт тэхналогіі і тэхнікі лясной прамысловасці) і інш. З 2015 года ў Негарэльскім вучэбна-доследным лясгасе пачалі праходзіць вучэбныя практыкі і студэнты каледжаў — філіялаў БДТУ”.
  Студэнты і выкладчыкі ў перыяд практык і падчас правядзення навукова-даследчай працы забяспечаны ўсім неабходным. У Негарэльскім лясгасе ёсць вучэбна-лабараторны корпус, выпрабавальныя цэнтры, дрэваапрацоўчы цэх, доследная паляўнічая гаспадарка, электронны цір, музей флоры і фаўны, лесанасенныя плантацыі, пастаянны лясны гадавальнік, пробныя плошчы, іншыя доследныя аб’екты. У распараджэнні выкладчыкаў і студэнтаў — дзве гасцініцы, тры інтэрнаты, сталовая, стадыён з футбольным полем і гімнастычным гарадком.